****

*2022. május 17. (kedd), 17 óra – a Somogyi-könyvtár 1. emeleti közösségi terében*

**„Táncolnék a boldogságtól”** **– zenés délután Kálmán Imre születésének 140. évfordulója alkalmából**

*„Táncolnék a boldogságtól”* címmel várják zenés délutáni rendezvényre a zenekedvelőket május 17-én a Somogyi-könyvtárba. A *Zenei album* elnevezésű programsorozat több évtizedes múltra tekint vissza, melynek keretében évi három alkalommal évfordulós zeneszerzőkre és előadókra emlékeznek kiállítással egybekötött koncerttel. A programot Szeged Megyei Jogú város támogatja kezdetektől fogva. A kamarakoncerteken nemcsak a legnépszerűbb darabok csendülnek fel neves szegedi művészek előadásában, hanem a komponisták életrajzát is megismerhetik az érdeklődők. A kamaratárlatok olyan ritka, régi és egyedi darabokon keresztül mutatják be a szerzők munkásságát, amelynek köszönhetően a könyvtár zenei gyűjteményének gazdagságát is megismerhetik a koncertlátogató érdeklődők.

Ezúttal Kálmán Imre zeneszerző születésének 140. évfordulójára emlékezve, a szerző operett művei csendülnek majd fel. Kálmán Imrének olyan nagysikerű műveket köszönhetünk, mint a *Csárdáskirálynő, A cigányprímás* vagy éppen a *Marcia grófnő*. Siófokon látta meg a napvilágot 1882 októberében, már egészen gyermekkorától kezdve fontos szerepet töltött be az életében a zene. 1903-ban elnyerte a Zeneakadémia Volkmann Róbert ösztöndíját, melyre a zeneszerzési osztály növendékei pályázhattak. Első szimfóniáját 1904-ben mutatták be a Magyar Állami Operaházban, a budapesti Zeneakadémia zeneszerzésszakon végzett növendékei hangversenyének keretében. A Graz melletti Kroisbachban komponálta első operettjét, a *Tatárjárás*t, amelyet 1908-ben mutattak be nagy sikerrel. A világ számos nagyvárosában műsoron volt, így Berlinben, Londonban, Koppenhágában és New Yorkban is. Második világhírű sikere *A cigányprímás* című műve volt, amelyet Amerikában is bemutattak, Fedák Sárival a főszerepben. Ausztriából a zsidóüldözések idején először Zürichbe, majd Párizsba, azt követően pedig az Egyesült Államokba utazott. Folyamatosan dolgozott, szerzeményeivel – mint a *Marcia grófnő, A bajadér,* a *Josephine császárnő* – hatalmas sikereket ért el. Közben többször visszatért Európába, egészségi állapota azonban megromlott, szélütést kapott, 1953. október 30-án, álmában érte a halál. A bécsi központi temetőben nyugszik.

A délután folyamán közreműködnek:

Andrejcsik István – ének

Koczka Ferenc – zongora

Kónya Krisztina – ének

Szélpál Szilveszter – ének

Vajda Júlia – ének

A belépés díjtalan! A program Szeged Megyei Jogú Város Önkormányzata és a Somogyi Károly Városi és Megyei Könyvtár közös rendezvénye.